《去年中秋晋阳试院用韩韵作诗复次原韵》
清代·邓琛

十年窃禄升斗微，此心已逐南云飞。胡为蹇钝似驽马，秋来空餍苜蓿肥。

去年秋院几同舍，愁见霜皋木叶稀。战诗徒夸出秀句，煮字那得疗朝饥。

何如此月就我饮，不待招邀来庭扉。阴晴万里共今夕，琼楼高处烟霏霏。

飞狐古塞未解甲，射雕落日空猎围。萤火熠耀时物变，坐见清露沾裳衣。

苍龙角尾仰不见，王良天驷谁为鞿。惟应幽人无检束，看花步月山中归。

作者简介：邓琛，字献之，黄冈人。道光癸卯举人，官蒲县知县，改刑部郎中。有《荻训堂诗钞》。